地名: 南原 (全羅道, 都護府)
年: 1733.0

○李葳與崔斗徵面質。 葳曰: "吾使汝掛書矣。" 斗徵曰: "汝於二十日初到吾家, 書所志, 給吉喜徵, 使呈南原巡使行到所矣。 喜徵至馬嶺, 逢崔璆而還。" 葳曰: "初四往汝家, 爲汝獄事, 而巡使發巡, 故吾無奈何, 留汝家三日, 自製凶書, 使潤龜書之, 汝豈不參見乎?" 斗徵曰: "雖斬頭, 初四不見汝面, 汝二十日始來矣。" 葳曰: "蓋作此書, 欲脫汝兄於獄也。 此所以作於汝家也, 吾爲汝事而死也。" 斗徵曰: "凶書彼此皆死之事, 於吾兄何益之有? 汝若自作於汝家而自掛, 則未可知, 何嘗作於吾家, 而使吾掛乎?" 葳曰: "初七汝持書歸後, 初九汝豈不送奴, 使吾來全州乎?" 斗徵曰: "送奴不過欲探汝見監司, 速決吾兄獄耳。" 葳曰: "初三吾待候監司不利, 初四往汝家矣。" 斗徵曰: "吾家在鎭安百餘里地, 汝豈可卽到乎?" 葳曰: "日晷方長, 豈不趁往? 吾則借居人挾房, 耳目煩擾, 故作於汝家矣。" 斗徵曰: "吾於全州, 見汝而忿之, 則汝曰: ‘南原掛書出, 推諉於崔璆, 則自有好事。’ 且曰: ‘使吉喜徵掛之。’ 云矣, 今乃陷吾耶?" 問吉喜徵, 喜徵供: "臣乃冶隱十代孫, 居錦山。 臣之五寸姑母夫李預, 亦於李葳爲族云, 故臣持葳書, 往全州而已。 掛書則葳當使其奴爲之, 何可使臣掛之? 臣若見之, 豈不捉納乎? 只見葳奴以捧錢, 來往斗徵家而已。" 喜徵加刑, 同前招。 葳與潤龜面質, 葳言對食時色變事及斗徵家寫書之事, 潤龜所答, 只有汝何爲此無據之言而已。 更問葳曰: "南原事, 其本雖在斗挺之被囚, 而汝之擔當其間, 作此凶書, 欲陷崔璆, 已涉奸惡。 且凶檄較汝筆蹟, 亦已相似, 凶檄中大明後三字, 卽戊申所無者, 而汝之曆日, 改淸以明, 意亦似焉。 避其年號, 或儒者所爲, 而兩字相符, 亦是異事, 從實直告。" 刑一次, 葳供曰: "今見三字, 果是掛書中書蹟, 而臣於四月五日自製, 潤龜書之。 凶書字句, 雖不能誦, 記得國勢孤危之意, 凶書年月下書元帥鄭, 元帥上書嶺南字, 余心不貳, 余言不欺之句。 在下端五午字, 乃五月端午之謂也。" 葳與斗徵面質, 斗徵曰: "汝入營, 得一扇子四斗米, 歸詑於吾矣。" 葳曰: "汝以爲, 崔璆之同生死於戊申, 今番事諉諸璆則好矣。" 更問崔斗徵, 刑一次, 斗徵供: "葳謂臣曰: ‘若給錢一百兩, 則吾可陷崔璆而救汝兄。’ 蓋欲以掛書事歸之璆也。 四月十二日逢着葳, 問之則葳曰: ‘吾已掛書於南原
              百福寺矣。’ 三月晦, 葳自作自書給臣, 初五日往百福寺, 有銅佛三軀, 故臣掛其書於中佛之耳上, 以小土塊安之矣。" 更問葳, 供如前。 更問斗徵, 供: "矣兄殺獄, 兪振起同入, 而振起卽李預之壻也。 臣逢着於振起家以爲: ‘以掛書事, 自南原來。’ 云, 故臣問之曰: ‘此乃李葳之事耶?’ 預曰: ‘是矣。’ 凶書預作之, 而葳書之云, 此蓋臣爲臣兄獄事, 約給錢於葳與預故也。 若問於預, 則可知之矣。"

○命放畿營罪人趙錫觀及遇春、海龍等。 先是, 統營官奴遇春、海龍行至天安, 見錫觀行止殊常, 試問曰: ‘近有南原掛書之變, 君無乃其人耶?’ 錫觀驚惶色動, 遇春等以此發告於振威縣, 道臣狀聞, 而多般究覈, 終無端緖, 故上命特放錫觀, 而遇春、海龍等刑推放送。

○南原縣監趙虎臣詗捕掛書罪人金永建父子四人。 監司趙顯命馳啓, 政院密封以入。 佛寺凶書出後, 有片紙書以掛書者李汝梅、汝榛, 掛之城邊, 前監司李聖龍捉囚汝梅等以聞。 上敎以有關後弊, 卽爲放送。 蓋南原居金永建有子三人元八、元河、元澤, 而皆能文能書, 富豪奸猾, 而同縣丁姓人以永建謂奴良妻所生, 相與接訟, 互相構怨, 陰懷必殺之計。 汝梅之子惟晟以文辯健訟之人, 爲丁哥外孫女壻, 擔當立隻, 故永建仇疾惟晟, 視丁姓有甚。 以是榜汝梅兄弟之名, 欲以構陷之。 虎臣設機詗察, 得其端緖, 乘夜掩捕永建四父子, 搜其文書, 果有凶書草大小兩紙, 大紙所書, 窮凶絶慘, 有倍於寺中掛書。 元八所供以爲, 是乃戊申後謄傳凶書, 而得見於同縣崔鳳禧家云, 故虎臣發捕鳳禧, 而招問本府吏之見戊申凶書者以驗之, 吏以爲, 戊申凶書中, 李領府事名字及紫薇眞主等說, 略爲記得, 彼此句語, 略相彷彿云。 道臣以凶書及諸囚供上聞。

○行推鞫, 問罪人金繼寶。 繼寶供: "臣聞掛榜又出, 欲爲國捉得賊黨, 今五月晦間, 往全羅道, 搜問詳知賊徒所在處, 則南原
              百福寺、順天
              松廣寺掛書。 泰仁居兩班洪九采、井邑居常漢堂上金命信及徐廷遠、興德居兩班金八起ㆍ常漢堂上鄭齊仁、扶安居兩班金南繹、昌平居兩班高萬齡等, 今年八月十六日, 會高萬齡家, 有所酬酢。 臣踰墻而入, 竊聽於窓外則以爲: ‘兩次掛榜, 終無其效, 待春掛書於八道而圖國。’ 云云。 南原則高萬齡親往掛書, 順天則金南繹亦親往掛書。 且曰: ‘吾輩於今年五月, 冒炎往掛, 而不能廣掛, 故不甚擾亂。’ 云云。 臣入往高萬齡家時, 遇鄭齊仁於萬齡家洞口, 問往何處則曰: ‘此里有往處矣。’ 臣追役潛入萬齡家則上項諸人已來會矣。 鄭齊仁、金南繹則臣知其面, 而其餘皆不知, 問於萬齡婢年可十六七之人, 則答曰: ‘某處某人也。’ 臣曾自戊申年, 聞某某人爲賊黨。 故聞其姓而知其名矣。" 更問金繼寶曰: "掛書旣在五月之前, 則五月掛書之說卽違端。 不知其謀議潛入何意, 而十六歲迷劣之婢, 何能知其多人之姓名乎? 且非公然潛聽者, 抑有所聞之人, 一一吐實。" 繼寶供: "掛書渠輩曰五月, 故臣亦曰五月。 多人姓名, 臣曾聞其類之爲賊黨, 而知其姓名。 故路遇鄭齊仁之入高萬齡家, 意或有謀議之事, 又逢其婢問曰: ‘今日來汝家者, 某邑之某人, 某面之某人耶?’ 婢曰: ‘然。’ 故臣知某某之來會也。 竊聽於窓外, 則萬齡曰: ‘掛書於南原。’ 南繹曰: ‘掛書於順天。’ 齊仁曰: ‘不能廣掛, 故事乃無效。’ 云。 臣旣無參涉之事, 所告諸人, 亦無嫌怨, 而常有疑心, 每爲譏察, 適見多人之相會, 故潛入竊聽矣。"

○壬午/鞫廳大臣以下求對入侍, 上引見于熙政堂。 領議政沈壽賢曰: "罪人依判付, 施威嚴問, 則與初招無變辭, 而違端甚多。 然其在鞫體, 不可不拿來所援告者, 問其虛實矣。" 上曰: "若得眞箇掛書人, 則好矣, 不然則徒騷擾而已。 今又發捕, 豈不可悶乎?" 壽賢曰: "渠言與高萬齡之婢知面, 故得聞某某人姓名及來會於萬齡家之說云, 厥婢今若拿來, 則可知其虛實矣。" 上詢諸臣, 皆言當逮捕。 壽賢曰: "其招又言: ‘高萬齡掛書於南原, 金南繹掛書於順天, 而渠與鄭齊仁相逢於路上, 躡往萬齡家, 竊聽其謀議。’ 云, 此三人宜先發捕矣。" 上曰: "萬齡、南繹、齊仁及萬齡婢子竝發捕, 其餘令本道拿囚, 以待結末。" 上問大臣曰: "昨聞儒臣言, 沿海有盜, 至斬虞候將校云, 誠非細慮。 卿等聞之否?" 壽賢曰: "臣未及聞。 誠有是也, 道臣豈不狀聞乎?" 上曰: "向者李匡德言: ‘虞候行裝, 爲賊徒所掠。’ 云而道臣不以聞之矣。" 壽賢曰: "此等事傳說, 多增衍矣。" 上以問訓將張鵬翼, 對曰: "臣聞此事, 卽遣詗探矣。 歸言: ‘有人遇賊, 傷於鋒刃而死, 非譏察將校也。’ 蓋傳者之訛也。" 因言: "罪人法欽合坐, 究問以處雄書中駱賓王、金時習等語, 法欽書中亦有秋菊、春蘭各有節之語, 似有隱情, 終不直招矣。" 上取覽處雄抵法欽書, 敎曰: "此不必深意也。 渠聞拿來之報, 自山寺下來兵營就捕云, 似無可疑之跡。 放送可也。" 壽賢曰: "臣待罪湖西, 以道內之粟, 勿移他道, 而留作本道賑濟之資狀聞矣。 凡賑事, 必令道臣自道內辦得, 不爲變通宜矣。" 戶曹判書宋寅明曰: "趙顯命抵書於臣, 謂自道內辦賑資, 而不敢請於朝廷云矣。" 靈城君
              朴文秀曰: "當今急務, 莫如撙節經用, 以惠飢民, 而軍布最爲生民難支之弊。 宜量致災之淺深, 分等蠲減, 以寬目前之急。 不然則今日明日, 將有土崩之患。 大勢旣傾, 雖欲救之, 其可得乎? 亦宜預講善後之策, 及時大變通, 然後民國可保矣。" 壽賢曰: "赤子之化龍蛇, 專由於良布之侵徵。 或投托於公私賤, 或散而之四, 若不變通, 良民將無孑遺矣。 古之租庸調, 最是良法, 而我國則割人養人, 以人食人, 故弊端蝟興。 曾設良役廳, 而終無善策, 權罷之。 然良役終爲亡國之根, 宜從容講究, 及今變通矣。" 寅明曰: "戶布、結布百年前行之無弊, 何獨不可行於今日乎?" 命均曰: "以國力言之, 養兵終似太多矣。" 上曰: "關西道臣狀啓以爲: ‘若有犯越之變, 則瀋陽將不得不奏聞矣。 先使灣尹馳通, 問其奏聞, 然後自我移咨爲宜。’ 按覈使則請卽移咨矣。" 壽賢曰: "先通鳳城之論, 未見其當矣。 待御史査狀來, 下送咨文於使行未渡江前, 俾到瀋探問, 如無難處之端, 則直呈禮部可也。 今若徑先馳通, 使彼預知, 則恐有意外事端矣。" 上可之。 命均曰: "兩境若或生事, 則瀋陽將亦有罪, 故甚爲畏忌云, 而彼中聞有明出、黑出之名, 所謂明出, 卽持皇標者也, 黑出謂潛商也。 明出者不可犯, 黑出者雖多殺無害, 而卽今彼人, 欲歸此事於黑出云矣。" 命均又言: "海興君
              橿忽來賓廳, 坐於大臣座。 故臣以下吏不善導, 捉囚宗親府書吏矣, 其弟海春君反囚政府書吏。 此雖年少宗班, 不識事體之致, 實是前所無之事也。" 壽賢曰: "賓廳非大臣, 則不得入處。 況大臣屬吏, 何可執囚乎?" 上曰: "王子大君與大臣絶席, 一品宗臣與大臣抗禮。 賓廳雖稱他人不敢入, 予在潛邸時, 坐於賓廳, 而受宣醞矣。 且宗親府爲百司之首, 非王子大君不得爲提調。 今則遠宗爲之, 故外朝輕視之, 然其囚人之牌, 卽王子大君所用也。 海興之來坐大臣座, 誠甚儱侗。 囚其傔從猶可也, 書吏則不可直囚矣。" 命均曰: "宗親府固有所重, 而至於政府, 事體尤別, 決不可囚其吏矣。" 上曰: "豈其然乎? 宗親近來疲軟故也。" 命均曰: "況於班行宗班, 或有緩忽事, 則政府例當檢飭矣。" 上曰: "不然。 宗府非政府之所干也。" 正言趙鎭世傳啓訖, 仍言: "大臣位在百僚之上, 體貌自別, 宗班發怒於大臣, 囚治下吏, 此實無前之事。 如是則大臣何以摠百揆, 尊體統乎? 宜有警責。" 靈城君
              朴文秀曰: "敬大臣, 所以尊國體也。 宗親府非不尊重, 若有王子大君則無可論也, 二品宗班, 其可直囚政府吏乎? 臣不勝慨然矣。" 上震怒厲聲曰: "朴文秀從重推考。 爾輩謂予以王子, 入承此位而輕之, 故蔑視宗親府耶?。" 仍拍案嗚咽, 諸臣震悚蒼黃屛退。

○行推鞫。 罪人金南爀、高萬齡、二梅等, 與繼寶面質, 繼寶皆辭屈。 上命訊問繼寶, 繼寶初供: "臣於今年五月晦間, 往探于全羅道, 則南原
              百福寺、順天
              松廣寺掛書, 而泰仁
              黔里居兩班洪九采、井邑常漢金命信ㆍ徐廷遠、興德兩班金八起ㆍ常漢鄭齊仁、扶安兩班金南繹、昌平兩班高萬齡等, 八月十六日, 會于高萬齡家, 有所酬酢。 故踰墻而入, 竊聽於窓外, 則以爲兩次掛榜, 終無其效, 待開春, 掛榜於八道而圖國。" 又供: "南原則高萬齡親往掛之, 順天則金南繹親往掛之云。 鄭齊仁、金南繹則曾識其面, 其餘則問于萬齡家兒婢, 則云以某處某姓人矣。 蓋臣曾於丁未, 謫居興德, 戊申冬蒙放, 詳聞其時賊情, 已知某某人之爲賊黨, 故聞其姓, 而知其名矣。" 再供: "萬齡家兒婢, 曾所識其面, 故伊日又逢厥婢, 而問之曰: ‘今日來汝家者某邑某人耶?’ 婢曰: ‘然。’ 以此知某某人之聚會矣。" 南繹供: "臣名卽南爀, 非南繹也。 洪九采、金八起但聞其名, 而不知其面。 高萬齡之名似聞之, 而未能詳記。 初不聚會, 豈有謀議? 掛書等說, 千萬孟浪。" 高萬齡供: "所謂來會之人, 不但不知其面, 亦不聞其名。 掛書之說, 寧有是事? 臣家計稍厚, 昨今年嶺湖乞客甚多。 臣雖不知爲誰某, 而渠輩必有知臣者矣。 又有一事可辨者, 臣於八月十六日, 爲觀監試初試, 赴長水試所, 元不在家矣。" 二梅供: "上年秋間, 有一着氈笠乞人來言: ‘謫居慶尙道, 今方解還。’ 願得米升錢兩, 而以米少許給之, 則其人怒其少, 出門曰: ‘汝家將作蒿田。’ 其外元無問答矣。" 南爀等與繼寶面質, 互相發明, 而繼寶每每沮屈, 至於高萬齡伊日不在家之說不能答, 故有訊問之命。 鄭齊仁亦在發捕之中, 而興德近處, 元無齊仁爲名者, 假都事柳仁燾以鄭仁先之仁字相同拿來。 仁先與繼寶面質, 彼此皆曰不知, 故卽爲放送。 其後, 繼寶連四次嚴訊物故。 金南爀以本事脫空, 命放送, 高萬齡、二梅移送秋曹, 各別嚴問。